32004R2221
L 375/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2221/2004 НА КОМИСИЯТА
от 22 декември 2004 година
относно разпределянето на износните лицензии на сирена за Съединените американски щати за 2005 година в рамките на някои квоти на ГАТТ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по специално член 30 от него,
като има предвид, че:
(1)
С Регламент (ЕО) № 1847/2004 на Комисията (2) се открива процедура за издаване на износни лицензии за сирена в Съединените американски щати за 2005 г. в рамките на някои квоти на ГАТТ.
(2)
Член 20, параграф 3 от Регламент (ЕО) № 174/1999 на Комисията от 26 януари 1999 г. за определяне на специални подробни правила за прилагането на Регламент (ЕИО) № 804/68 на Съвета по отношение на износните лицензии и възстановяванията при износ в сектора на млякото и млечните продукти (3), определя критериите за издаване на временни лицензии, когато такива лицензии са поискани за количества продукти, надвишаващи квотите за съответната година. Поради разширяването на Европейската общност на 1 май 2004 г. в член 20, параграф 3 от Регламент (ЕО) № 174/1999 бяха предвидени и временни мерки по отношение на критериите за 2005 г.
(3)
Броят на заявленията за издаване на износни лицензии за някои квоти и групи продукти значително се увеличи и понякога далеч превишава наличните количества, което може да доведе до сериозно ограничаване на количествата, отпускани на всеки желаещ, и да намали ефективността и ползата от режима. Освен това, когато количествата, които се присъждат на всеки оператор, са твърде малки, опитът показва, че съществува риск при тези условия операторът да не съумее да изпълни задължението си да извърши износа и по този начин да загуби гаранцията.
(4)
За да се избегне тази ситуация, е необходимо да се приложи комбинация от трите критерия, предвидени в член 20, параграф 3, първа алинея от Регламент (ЕО) № 174/1999, като се вземат под внимание предвидените временни мерки. Съгласно букви а) и б) от тази алинея, следва приоритетно да се издадат лицензии на подалите заявления, които вече са изнасяли за Съединените американски щати количества от посочените продукти и на които посочените износители са филиали. Освен това трябва да се приложи коефициент на намаление съгласно буква в) от същата алинея.
(5)
За групите продукти и квотите, за които в подадените заявления се искат количества, по-ниски от наличните, е необходимо, съгласно член 20, параграф 5 от Регламент (ЕО) № 174/1999, оставащите количества да се отпускат пропорционално на исканите количества. Важно е също за отпускането на допълнителни количества да се изисква заявление и учредяването на гаранция от заинтересования оператор.
(6)
С оглед на срока, определен за прилагане на тази процедура съгласно Регламент (ЕО) № 1847/2004, настоящият регламент трябва да започне да се прилага в най-кратък срок.
(7)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
1. Заявленията за издаване на временни износни лицензии, подадени съгласно Регламент (ЕО) № 1847/2004 за групите продукти и квотите с код 16-Токио, 16-, 17- 18-, 20- и 21-Уругвай, 25-Токио и 25-Уругвай в графа 3 от приложението към настоящия регламент, се приемат, при условие че се прилагат коефициентите за издаване, посочени в графа 5 от това приложение, когато са подадени от:
-
лица, доказали, че са изнасяли за Съединените американски щати съответните продукти най малко през трите предишни години и на които посочените износители са дъщерни дружества, или
-
лица, на които посочените износители са дъщерни дружества съгласно член 20, параграф 3, втора алинея, буква б) от Регламент (ЕО) № 174/1999.
Заявленията, посочени в първа алинея, се приемат, при условие че се прилагат коефициентите за издаване, дадени в графа 6 от приложението, когато са подадени от:
-
лица, различни от посочените в първа алинея, доказали, че са изнасяли за Съединените американски щати съответните продукти през всяка от трите предишни години, или
-
лица, за които предишните операции не се отчитат съгласно член 20, параграф 3, втора алинея, буква а) от Регламент (ЕО) № 174/1999.
Заявленията, посочени в първа алинея, се отхвърлят, когато са подадени от лица, различни от посочените в първа и втора алинея.
2. Когато при прилагане на параграф 1 присъденото количество е под два тона, заинтересованото лице може да оттегли заявлението си. В този случай то информира компетентните органи в срок от пет работни дни от влизането в сила на настоящия регламент, след което гаранцията му незабавно се освобождава.
Компетентният орган съобщава на Комисията в срок от осем работни дни от влизането в сила на настоящия регламент количествата, за които са оттеглени заявленията и гаранцията е освободена.
Член 2
Заявленията за временни износни лицензии, подадени съгласно Регламент (ЕО) № 1847/2004 за групите продукти и квотите с код 22-Токио и 22-Уругвай в графа 3 от приложението към настоящия регламент, се приемат за исканите количества.
По отношение на всяка допълнително заявление на оператора, подадени в десетте работни дни след влизането в сила на настоящия регламент, и при условие че е учредена необходимата гаранция, могат да се издават временни износни лицензии за допълнителни количества, като се прилага коефициентът за разпределяне, посочен в графа 7 от приложението.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено Брюксел на 22 декември 2004 година.